|  |  |
| --- | --- |
| Številka:  | 024-13/2023-3340-5 |
| Datum: | 16. 01. 2025 |

**Zadeva: Zapisnik 4. skupne seje delovnih skupin za trajni dialog v kulturi**

**Pričetek seje:** 16. 1. 2025, 10.00, Ministrstvo za kulturo (MK), Maistrova 10, 1000 Ljubljana

**Prisotni člani delovne skupine:**

1. Tjaša Pureber, MK;
2. Katja Ceglar, MK;
3. Dr. Sonja Kralj, MK;
4. Mojca Jan Zoran, MK;
5. Uroš Veber;
6. Goran Milovanović;
7. Jure Novak;
8. Polona Torkar;
9. Petra Hazabent;
10. Marija Mojca Pungerčar;
11. Borut Batagelj;
12. Dr. Tomaž Simetinger;
13. Inga Remeta;
14. Natalija Polenec;
15. Borut Pelko;
16. Mija Aleš.

**Ostali prisotni:**

1. Alekzander I. Blatnik, MK;
2. Špela Spanžel, MK;
3. Matevž Čelik Vidmar, MK.

**Opravičeno odsotni:**

1. Monika Weiss;
2. Ištvan Išt Huzjan;
3. Blaž Babnik Romaniuk.

**Dnevni red:**

1. Obravnava predloga Zakona o varovanju kulturne dediščine;
2. Razno.

**Sklep 1: Člani delovnih skupin potrjujejo dnevni red 4. skupne seje delovnih skupin za trajni dialog v kulturi.**

Sklep je bil soglasno potrjen s 16 glasovi ZA, 0 glasovi PROTI in 0 glasovi VZDRŽAN\_A.

1. **Obravnava predloga Zakona o varovanju kulturne dediščine**

Državni sekretar Matevž Čelik Vidmar je uvodoma pojasnil, da je bil zakon v pripravi dlje časa. Predvsem muzejska stroka je izrazito pričakovala spremembe obstoječe zakonodaje. Novi zakon celovito ureja področja arheologije, prostorskega načrtovanja, nepremične in premične dediščine (vključno z muzeji) ter nesnovne dediščine. Prenovljena struktura omogoča bolj jasno razumevanje zakonodaje – od različnih postopkov do konkretnih ukrepov za varovanje dediščine. Veljavni zakon iz leta 2008 je zastarel, saj so se od takrat bistveno spremenili ključni vidiki področja, kot so digitalizacija zbirk, metode delovnih procesov in pristopi k varovanju. Zakon je bilo treba uskladiti tudi z novimi mednarodnimi politikami (UNESCO, EU), Nacionalno strategijo za muzeje in galerije ter resolucijo o nacionalnem programu za kulturo do leta 2031. Trenutno stanje ni optimalno za integracijo kulturne dediščine v razvojne projekte. Varstveni režimi so nepregledni, predpisi se podvajajo, ni jasnega nadzora nad vpisom objektov in predmetov v registre ter inventarne knjige, upravljanje pa je pomanjkljivo – kar vodi v propadanje spomenikov.

Cilj prenove zakona je povečati transparentnost, poenostaviti postopke in izboljšati učinkovitost. Obstoječa struktura z 16 splošnimi poglavji je nepregledna, zato nova ureditev prinaša tri glavna vsebinska področja: varstvo nepremične kulturne dediščine, varstvo premične kulturne dediščine in delovanje muzejev ter splošna poglavja.

Zakon posodablja tudi terminologijo in koncepte. Preimenovan je v Zakon o varovanju kulturne dediščine, s čimer MK poudarja, da je skrb za dediščino trajna odgovornost celotne družbe. Načela varovanja so jasno določena že na začetku zakona – vključujejo skupno odgovornost, javno dostopnost ter trajnostno in previdnostno načelo. Prav tako zakon opredeljuje javni interes in obveznosti javnih služb. Dodal je, da je pomembna novost varstvo kulturne dediščine v izrednih razmerah (npr. ob poplavah avgusta 2023). Novi zakon MK podeljuje več pristojnosti za odzivanje, možnost sprejemanja začasnih ukrepov ter neposredno dodeljevanje sredstev za odpravo posledic naravnih katastrof zaradi podnebnih sprememb.

Na področju nepremične dediščine zakon jasneje določa varstvene režime in uvaja pojem posebnega varstva. Spremembe zadevajo tudi odstranjevanje stavbne dediščine in uvajanje izravnalnih ukrepov. Pristojnost se prenaša na Zavod za varstvo kulturne dediščine, ki bo presojal, ali je dediščino mogoče rešiti z izrednimi ukrepi. Zavod se bo okrepil kadrovsko in vsebinsko. Vodjem enot se bo določilo petletne mandate. Določeni subjekti bodo lahko izvajali izkopavanja kot tehnične naloge.

Ministrstvo za kulturo želi vzpostaviti enotne standarde, večjo dostopnost javnosti, vključitev muzejev v raziskovalne, izobraževalne in kulturno-turistične dejavnosti. Predlog predvideva tudi okrepitev Službe za premično dediščino in muzeje pri Narodnem muzeju Slovenije. Prevzela bi naloge v zvezi z zasebnimi zbirkami, nadzor nad izvozom in uvozom in predkupno pravico države. Arheologiji bo posvečena dodatna pozornost. Zakon vključuje tudi ukrepe za olajšanje mednarodnega sodelovanja muzejev.

Marija Mojca Pungerčar je komentirala, da predvidena okrepitev Službe za premično dediščino in muzeje zveni kot mehanizem nadzora nad njeno prodajo. Zanima jo, kako se vključujejo umetniške zbirke v zasebni lasti.

Špela Spanžel je pojasnila, da namen zakonske rešitve ni nadzor. Povedala je, da Ministrstvo za kulturo prejme podatke o zbirkah zunaj javnih institucij le ob njihovem izvozu skladno z EU uredbo. Zasebniki se pogosto obrnejo na muzeje za svetovanje. Z zakonom želijo omogočiti, da zasebne zbirke (ob soglasju lastnika) pridobijo status nacionalnega bogastva, kar omogoča sistemsko svetovanje in varstvo umetnin.

Matevž Čelik Vidmar je povedal, da je možno podati pobudo za pridobitev statusa zbirke posebnega pomena, kar pomeni status dediščine, ne pa tudi avtomatske možnosti financiranja s strani države.

Polona Torkar je vprašala, ali zakon predvideva tudi mehanizme za financiranje nesnovne dediščine.

Špela Spanžel je odgovorila, da je nesnovna dediščina najbolj »živa« in se nanaša na skupnosti. Ravno zato zakon uvaja njeno varovanje na različne načine in sicer skozi register dobrih praks, koordinatorje, razpise. Brez zakona namreč niso mogli celostno urediti koncepta financiranja.

Peter Baroš je predlagal, da bi v zakon vključili tudi ukrepe za podporo digitalizaciji in dostopnosti kulturne dediščine.

Matevž Čelik Vidmar je pojasnil, da je digitalizacija vključena kot vodilno načelo v uvodu in kot obveznost institucij, a je podrobneje urejena v podzakonskih aktih. Namen je, da se vse dediščinske zbirke dolgoročno digitalizirajo in postanejo dostopne javnosti.

Blaž Babnik Romaniuk je vprašal, ali zakon omogoča tudi podporo mednarodnemu sodelovanju in izmenjavi dobrih praks.

Špela Spanžel je odgovorila, da zakon omogoča tovrstno sodelovanje, predvsem preko možnosti, ki jih prinaša Svet za kulturno dediščino in preko dodatnih pooblastil Ministrstva za kulturo.

**Sklep 2: Delovne skupine predlagajo, da se v predlog novega zakona o varovanju kulturne dediščine jasno določi finančni mehanizem za podporo nosilcem nesnovne dediščine.**

Sklep je bil soglasno potrjen s 16 glasovi ZA, 0 PROTI in 0 VZDRŽANIH.

1. **Razno**

Tjaša Pureber je prisotne člane seznanila, da je bil ZUJIK-H sprejet. Prejšnji teden je bila sprejeta tudi Uredba o samozaposlenih.

Seja se je zaključila ob 12:00

**Zapisal:**

Alekzander I. Blatnik, študent

**Podpis:**

* Tjaša Pureber, generalna direktorica Direktorata za razvoj kulturnih politik
* Marija Mojca Pungerčar, predsednica Delovne skupine za trajni dialog s samozaposlenimi in drugimi delavci v kulturi
* Jure Novak, predsednik Delovne skupine za trajni dialog z javnimi zavodi v kulturi
* Uroš Veber, predsednik Delovne skupine za trajni dialog z nevladnimi organizacijami v kulturi

**Poslano (po e-pošti):**

* članom in članicam delovne skupine
* ostalim udeležencem seje delovne skupine

**Priloga:**

* Lista prisotnosti